Na temelju članaka 58. stavak 1. i članka 118. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 16/12, 86/12, 94/13 i 152/14) i članka 30. i 188. Statuta Osnovne škole Žakanje, a nakon provedenih rasprava na Učiteljskom vijeću dana 28.08.2015. godine, na Vijeću roditelja dana 15.09.2015. godine te Vijeću učenika dana 15.09.2015. godine , Školski odbor Osnovne škole Žakanje na svojoj 26. sjednici održanoj dana 15.09.2015. godine donio je

**ETIČKI KODEKS NEPOSREDNIH NOSITELJA**

**ODGOJNO-OBRAZOVNE DJELATNOSTI**

**OSNOVNE ŠKOLE ŽAKANJE**

1. **OPĆE ODREDBE**

**Članak 1.**

Etički kodeks sadrži pravila uljudnog ponašanja nositelja odgojno-obrazovne djelatnosti (učitelji, stručni suradnici i ostali radnici, dalje u tekstu: radnik škole) prema učenicima, roditeljima i/ili skrbnicima učenika, drugim građanima i u međusobnim odnosima, te posljedice kršenja Etičkog kodeksa.

Izrazi u ovom Etičkom kodeksu navedeni u muškom rodu neutralni su i odnose se na sve osobe, muškog i ženskog spola.

**Članak 2.**

Etički kodeks odnosi se na svaku osobu koja u školi radi prema ugovoru o radu, ugovoru o djelu, ugovoru o volonterskom radu, ugovoru o stručnom osposobljavanju za rad bez zasnivanja radnog odnosa i učenike škole.

1. **TEMELJNA NAČELA**

**Članak 3.**

Na obavljanje poslova i ponašanje u školi primjenjuju se načela:

1. Načelo poštivanja propisa i pravnog poretka Republike Hrvatske

Radnik škole treba poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

1. Načelo poštovanja dostojanstva osobe

Radnik škole treba poštovati dostojanstvo svih osoba s kojima je u doticaju prigodom obavljanja poslova.

Radnik škole ima pravo tražiti poštovanje svoje osobnosti od svih s kojima je u doticaju.

1. Načelo zabrane diskriminacije

Svakome je u školi u svakom obliku zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

1. Načelo jednakosti i pravednosti

Radnik škole i učenik trebaju se prema trećima ponašati na način koji isključuje svaki oblik neravnopravnosti, zloporabe, zlostavljanja, uznemiravanja ili omalovažavanja.

Radnik škole ne smije osobne interese pretpostaviti objektivnom prosuđivanju i profesionalnom obavljanju poslova.

1. Načelo samostalnosti nastavnog i drugog stručnog rada

Radniku škole jamči se pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

1. Načelo sudjelovanja u društvenim procesima

Radnik škole treba se organizirano uključiti u društvene procese, sudjelovati u rješavanju problema u zajednici i svojim doprinosom utjecati na pozitivne promjene u društvu.

1. Načelo profesionalnosti

Radnik škole, a osobito učitelj i stručni suradnik treba prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

1. Načelo slobode mišljenja i izražavanja

U svim područjima života i rada u školi se potiče i podržava sloboda mišljenja i izražavanja.

1. Načelo razvoja osobnih mogućnosti

Svakom radniku škole jamči se stjecanje novih znanja te razvoj osobnih potencijala putem cjeloživotnog učenja u skladu s društvenim mogućnostima.

1. Načelo zaštite okoliša i skrbi za održivi razvoj

U školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

**Članak 4.**

U obavljanju poslova u školi i ponašanjem na javnom mjestu radnik škole treba paziti da ne umanji osobni ugled i povjerenje građana u djelatnost osnovnog odgoja i obrazovanja kao javne službe.

**Članak 5.**

Kod obavljanja privatnih poslova radnik škole ne smije isticati položaj ili ovlaštenja koja ima u školi.

1. **ODNOS UČITELJA, STRUČNIH SURADNIKA I UČENIKA**

**Članak 6.**

Učitelji i stručni suradnici koji sudjeluju u odgojno-obrazovnom radu s učenicima trebaju:

* izvoditi odgojno-obrazovni rad u skladu s ciljevima, zadaćama i standardima osnovnog odgoja i obrazovanja
* prenositi učenicima što stručnije znanja iz svojeg predmeta ili područja
* osigurati istinitost podataka i prezentaciju sadržaja primjerenu nastavnom predmetu
* obrađivati nastavne sadržaje na način prihvatljiv i razumljiv učenicima
* pridonositi intelektualnom razvoju učenika
* ocjenjivati učenička dostignuća pravodobno, pošteno, stručno i objektivno
* saslušati i uvažavati učenikovo mišljenje
* uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni, moralni i duhovni razvoj u skladu s njihovim mogućnostima
* ne komentirati rad, postupke i ponašanje svojih kolega s učenicima.

**Članak 7.**

Učenici su dužni učitelje i stručne suradnike upoznati sa svim okolnostima koje imaju utjecaj na ispunjenje obveza u odgojno-obrazovnom radu.

U ispunjavanju nastavnih obveza učenici ne smiju rabiti nedopuštena tehnička pomagala, prepisivati od kolega ili se na drugi način služiti radnjama koje kao takve nisu dopuštene u ispunjavanju nastavnih i drugih školskih obveza.

**Članak 8.**

Učitelji i stručni suradnici ne smiju učenikova znanja i uratke koristiti za svoje osobne potrebe ili probitke.

**Članak 9.**

U obavljanju odgojno-obrazovne struke učitelji i stručni suradnici dužni su odgovorno postupati sa svim informacijama kojima raspolažu o učenicima ili njihovim obiteljima. Svi ti podaci predstavljaju poslovnu tajnu.

Dužnost čuvanja službene i profesionalne tajne obvezuje i nakon prestanka rada u školi, osim u situacijama kada je to propisano odredbama posebnih zakona, odnosno u postupcima pred nadležnim tijelima.

1. **ODNOS RADNIKA ŠKOLE PREMA RODITELJIMA, SKRBNICIMA I DRUGIM GRAĐANIMA**

**Članak 10.**

U odnosu prema roditeljima, skrbnicima i drugim građanima radnik škole treba nastupati pristojno, skromno, nepristrano, savjesno i profesionalno.

Kod obavljanja poslova radnik škole treba primijeniti svoje stručno znanje na način da roditeljima, skrbnicima i građanima pomaže u ostvarivanju prava u djelatnosti odgoja i obrazovanja.

**Članak 11.**

U službenoj komunikaciji s roditeljima, skrbnicima i drugim građanima radnik škole se treba služiti hrvatskih jezikom i razumljivo se izražavati.

Posebnu pozornost radnik škole treba obratiti na osobe s invaliditetom i druge osobe s posebnim potrebama.

**Članak 12.**

Nije dopušteno od roditelja, skrbnika ili drugih građana primati darove, usluge ili ih poticati na darivanje.

**Članak 13.**

Radnik škole se treba suzdržati od svih oblika korupcije, a svojom aktivnošću kod svih poticati spoznaju o štetnosti korupcije.

1. **MEĐUSOBNI ODNOSI RADNIKA ŠKOLE**

**Članak 14.**

U međusobnim odnosima radnici škole trebaju iskazivati uzajamno poštovanje, povjerenje, pristojnost, strpljenje i suradnju.

**Članak 15.**

Radnik škole ne smije druge radnike škole ometati u obavljanju njihovih poslova.

Radnici škole trebaju redovito razmjenjivati informacije i mišljenja o radnim i stručnim pitanjima.

Radnik škole treba poštovati položaj svojih kolega i s njima raditi u interesu što kvalitetnijeg obavljanja školske djelatnosti.

**Članak 16.**

U okviru svog položaja ravnatelj škole treba poticati radnike škole na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.

1. **JAVNO NASTUPANJE RADNIKA ŠKOLE**

**Članak 17.**

Kod javnih nastupa u kojima predstavlja školu, radnik škole može iznositi školska stajališta u skladu s dobivenim ovlastima i svojim stručnim znanjem.

Kod javnih nastupa u kojima radnik škole ne predstavlja školu, a koji su tematski povezani sa školom, radnik škole je dužan naglasiti da iznosi osobno gledište.

1. **ETIČKO POVJERENSTVO**

**Članak 18.**

Za praćenje primjene odredaba etičkog kodeksa i ispunjavanja obveza iz etičkog kodeksa u školi se osniva etičko povjerenstvo.

**Članak 19.**

Etičko povjerenstvo ima predsjednika i dva člana.

Predsjednika i članove povjerenstva imenuje ravnatelj prema prijedlogu Učiteljskog vijeća.

Mandat etičkog povjerenstva traje četiri godine.

**Članak 20.**

Pitanja iz svoje nadležnosti etičko povjerenstvo rješava zaključkom.

Zaključak iz stavka 1. ovoga članka etičko povjerenstvo donosi jednoglasno.

**Članak 21.**

Etičko povjerenstvo na kraju mandata dostavlja ravnatelju izvješće o svom radu.

Na način rada etičkog povjerenstva primjenjuju se odredbe Poslovnika o radu upravnih i stručnih tijela škole.

**Članak 22.**

Radnik škole, učenik, roditelj, skrbnik i drugi građanin koji smatra da je neki od obveznika primjene etičkog kodeksa postupio suprotno odredbama kodeksa, može dostaviti svoju pritužbu etičkom povjerenstvu.

Pritužba se može podnijeti u pisanom obliku ili u zapisnik u tajništvu škole.

**Članak 23.**

Pritužba iz članka 22. mora sadržavati podatke:

* o opisu činjeničnog stanja
* o odredbama etičkog kodeksa koje su činjenjem ili propuštanjem povrijeđene.

Pritužbu podnositelja etičko povjerenstvo treba riješiti i svoj zaključak u pisanom obliku dostaviti podnositelju u roku do 30 dana od dana primitka pritužbe.

1. **UPOZNAVANJE NOVIH RADNIKA ŠKOLE S ODREDBAMA ETIČKOG KODEKSA**

**Članak 24.**

Ravnatelj škole dužan je sve radnike upoznati s odredbama ovog etičkog kodeksa.

Radnici koji se primaju u radni odnos moraju prije potpisivanja ugovora o radu biti upoznati s odredbama ovog etičkog kodeksa.

1. **JAVNOST ETIČKOG KODEKSA**

**Članak 25.**

Ovaj etički kodeks objavljuje se na oglasnoj ploči škole i na web stranici škole.

1. **PRIJELAZNE I ZAVRŠNE ODREDBE**

**Članak 26.**

Stupanjem na snagu ovog etičkog kodeksa prestaje važiti Etički kodeks neposrednih nositelja odgojno-obrazovne djelatnosti od 07. travnja 2009. godine.

**Članak 27.**

Ovaj etički kodeks stupa na snagu danom objavljivanja na oglasnoj ploči škole.

 Predsjednica Školskog odbora:

 Melita Rubčić Žabčić, dipl. učit.

Klasa: 003-05/15-01/03

Ur. broj: 2133-36/15-01

Žakanje, 15.09.2015.

Etički kodeks objavljen je na oglasnoj ploči škole dana 16.09.2015. godine.